1. ปัจจัยความเสี่ยง

บมจ.อสมท
ได้ตระหนักถึงความสำคัญของการบริหารความเสี่ยงภายใต้การเปลี่ยนแปลงที่ส่งผลกระทบต่อธุรกิจ
โดยถือว่าการบริหารความเสี่ยงเป็นกลไกสำคัญในการนำพาองค์กรให้สามารถบรรลุเป้าหมายที่กำหนดไว้ได้อย่างมีประสิทธิภาพ
และเป็นส่วนช่วยในการเพิ่มศักยภาพในการแข่งขัน
อีกทั้งยังเป็นองค์ประกอบที่สำคัญของการกำกับดูแลกิจการที่ดี (Good Governance) บมจ.อสมท
จึงได้จัดให้มีการบริหารความเสี่ยงอย่างเป็นระบบขึ้น และมีการพัฒนาระบบดังกล่าวอย่างต่อเนื่อง
โดยได้แต่งตั้งคณะกรรมการบริหารความเสี่ยง เพื่อพิจารณาในระดับนโยบาย
แต่งตั้งหัวหน้าเจ้าหน้าที่บริหารความเสี่ยง (Chief Risk Officer : CRO)
เพื่อสนับสนุนให้เกิดการบริหารความเสี่ยงทั่วทั้งองค์กร พัฒนากลยุทธ์
ประเมินและจัดลำดับของความเสี่ยงทั่วทั้งองค์กร
สร้างความมั่นใจถึงความสอดคล้องของการบริหารความเสี่ยง
การตรวจสอบภายใน และการบริหารความเสี่ยงด้านการเงิน
เพื่อให้เกิดประสิทธิภาพในการบริหารความเสี่ยงขององค์กรมากยิ่งขึ้น จัดตั้งฝ่ายบริหารความเสี่ยง
เพื่อทำหน้าที่ดูแลกระบวนการบริหารความเสี่ยงองค์กรโดยรวม
และปฏิบัติหน้าที่ประจำวันแทนคณะกรรมการบริหารความเสี่ยง รวมทั้งได้แต่งตั้ง Risk Officers
ซึ่งเป็นตัวแทนของแต่ละหน่วยงานขึ้น เพื่อทำหน้าที่ติดตาม ประเมินผล
และจัดทำรายงานการบริหารความเสี่ยงในระดับของหน่วยงาน

ขณะเดียวกัน บมจ.อสมท ยังได้มีการกำหนดประเด็นในเรื่องของการบริหารความเสี่ยงไว้ใน Job
Description ของทุกหน่วยงาน ประกอบกับ
มีการฝึกอบรมและให้ความรู้เกี่ยวกับภาพรวมของการบริหารความเสี่ยงองค์กรแก่พนักงานทุกระดับ
เพื่อสร้างความตระหนักและสร้างความเข้าใจตรงกันว่าการบริหารความเสี่ยงเป็นเรื่องที่เกี่ยวข้องและเป็นความรับผิดชอบของพนักงานทุกคน
ในการจัดการและควบคุม
ความเสี่ยงให้อยู่ในระดับที่ยอมรับได้ นอกจากนี้ ยังได้มีการจัดทำคู่มือการบริหารความเสี่ยง
และแผนการบริหารความเสี่ยงเพื่อเป็นแนวทางในการดำเนินงาน รวมทั้งมีการติดตาม ประเมินผล
ทบทวนความเสี่ยงให้สอดคล้องกับสถานการณ์แวดล้อมทั้งภายใน
และภายนอกที่เปลี่ยนแปลงไปอย่างสม่ำเสมอ

ทั้งนี้ บมจ.อสมท ได้มีการกำหนดนโยบายการบริหารความเสี่ยงไว้อย่างชัดเจน ดังนี้ “ บมจ.อสมท
จะนำการบริหารความเสี่ยงมาใช้เป็นเครื่องมือในการบริหารจัดการ ธุรกิจการผลิต
แพร่ภาพและกระจายเสียงให้มีประสิทธิภาพสูงสุดตามมาตรฐานการออกอากาศในระดับสากล
รวมทั้งจะพัฒนาระบบการบริหารความเสี่ยงให้มีประสิทธิภาพ ส่งเสริมและพัฒนาพนักงานให้มีความรู้
ความเข้าใจ และมีส่วนร่วมในกระบวนการบริหารความเสี่ยง
เพื่อให้องค์กรมีความเสี่ยงอยู่ในระดับที่ยอมรับได้ รวมถึงการป้องกันมิให้สูญเสียโอกาสที่พึงได้
ซึ่งจะส่งผลให้การดำเนินงานขององค์กรบรรลุวัตถุประสงค์ อันจะนำไปสู่การกำกับดูแลกิจการที่ดี
และเป็นการสร้างมูลค่าเพิ่มให้แก่องค์กรอย่างยั่งยืน”

นอกจากนี้ บมจ. อสมท ยังได้ให้ความสำคัญกับการบริหารความต่อเนื่องทางธุรกิจ (Business
Continuity Management: BCM) ทั้งนี้ แม้ว่า บมจ. อสมท
จะดำเนินการจัดทำแผนจัดการดำเนินธุรกิจอย่างต่อเนื่องไปในระดับหนึ่งแล้วก็ตาม
แต่ก็ได้ทำการทบทวนและปรับปรุงแผนจัดการดำเนินธุรกิจอย่างต่อเนื่อง ของ บมจ. อสมท
เพื่อให้มีความครบถ้วนสมบูรณ์และเป็นไปตามมาตรฐานยิ่งขึ้น

บมจ. อสมท ได้นำแนวทางการบริหารความเสี่ยงองค์กรเชิงบูรณาการ (Enterprise Risk
Management -Integrated Framework) ของ The Committee of Sponsoring
Organizations of the Tread way Commission (COSO)
ซึ่งเป็นกระบวนการบริหารความเสี่ยงตามหลักสากลมาใช้เป็นเครื่องมือในการบริหารและจัดการความเสี่ยงภายในองค์กร
โดยมีการเชื่อมโยงกระบวนการบริหารความเสี่ยงเข้ากับแผนกลยุทธ์ขององค์กร
มีการจัดทำแผนภูมิความเสี่ยง (Risk Map) ตัวชี้วัดความเสี่ยงหลัก (Key Risk Indicator)
และเกณฑ์ขั้นต่ำที่ยอมรับได้ (Risk Appetite) ซึ่งครอบคลุมความเสี่ยงหลักขององค์กร
ทั้งด้านกลยุทธ์ (Strategic Risk) ด้านการปฏิบัติการ (Operational Risk) ด้านการเงิน
(Financial Risk) และด้านการปฏิบัติตามกฎระเบียบ (Compliance Risk)
โดยการระบุความเสี่ยงนั้น ได้จากการระดมสมอง ทั้งในแนวทางจากบนลงล่าง (Top down)
โดยคณะกรรมการบริหารความเสี่ยง และผู้บริหารระดับสูง และจากล่างขึ้นบน หรือจากระดับปฏิบัติ
(Bottom up) ประกอบกับ วิเคราะห์สภาวะการณ์แวดล้อมที่คาดว่าจะเกิดขึ้น
ทั้งที่มาจากปัจจัยภายใน และปัจจัยภายนอก
มีการประเมินระดับความรุนแรงของความเสี่ยง
การจัดทำแผนบริหารความเสี่ยงระดับองค์กรที่มีการบูรณาการเชื่อมโยงกับวิสัยทัศน์ พันธกิจ
และยุทธศาสตร์ของ บมจ. อสมท และมีการติดตามและประเมินผล
เพื่อให้องค์กรบรรลุเป้าหมายที่กำหนดไว้

บมจ. อสมท มีการจัดทำแผนบริหารความเสี่ยง ประจำปี 2553
เพื่อตอบสนองต่อรายการความเสี่ยง
ที่มีระดับความรุนแรงสูงจำนวน 5 ความเสี่ยง โดยรายละเอียดของแต่ละความเสี่ยง
และการบริหารจัดการ
ความเสี่ยงดังกล่าว สามารถสรุปได้ ดังนี้

1.  ความเสี่ยงจากการเปลี่ยนแปลงเทคโนโลยี (ความเสี่ยงด้านกลยุทธ์ : Strategic Risk)

พัฒนาการของเทคโนโลยีที่เกิดขึ้น
ตลอดจนการหลอมรวมเทคโนโลยีด้านกิจการกระจายเสียงและกิจการโทรคมนาคม
ซึ่งนำมาสู่การคิดค้นนวัตกรรมใหม่ๆ อาทิ การเปลี่ยนผ่านจากเทคโนโลยีอนาล็อก (Analog)
มาเป็นเทคโนโลยีดิจิตอล (Digital) การสื่อสารแบบไร้สาย (Wireless)
ที่ทำให้สามารถเชื่อมโยงข้อมูลถึงกันได้อย่างไร้ขีดจำกัด เป็นต้น จะทำให้เกิดธุรกิจ และ New
Media ใหม่ ๆ ขึ้นมากมาย
ซึ่งนับเป็นปัจจัยสำคัญที่จะส่งผลกระทบต่อการดำเนินงานของธุรกิจสื่อในปัจจุบันและในอนาคต

บมจ. อสมท ได้บริหารจัดการความเสี่ยงดังกล่าว
ด้วยการติดตามความเคลื่อนไหวของเทคโนโลยีอย่างใกล้ชิด
และเตรียมพร้อมรองรับการเปลี่ยนแปลงดังกล่าว มีการกำหนดทิศทาง
และการนำเทคโนโลยีที่มีอยู่มาเพิ่มช่องทางในการดำเนินธุรกิจ นอกจากนี้
ยังมีโครงการพัฒนาเพื่อนำคลื่นที่มีอยู่มาใช้ประโยชน์ในเชิงธุรกิจ
การร่วมมือกับพันธมิตรในการดำเนินธุรกิจทีวีดาวเทียม รวมทั้งการศึกษาแนวทาง
การจัดทำแผนรองรับการเปลี่ยนผ่านสู่ระบบโทรทัศน์ดิจิตอล เพื่อให้เป็นไปตามนโยบายภาครัฐ
ตามกฎหมาย
มีมาตรฐานสากล และเป็นประโยชน์ในการประกอบกิจการของ บมจ. อสมท

2.  ความเสี่ยงจากผลกระทบที่เกิดขึ้นจากกฎหมาย (ความเสี่ยงด้านกลยุทธ์ : Strategic Risk
    และความเสี่ยงด้านการปฏิบัติตามกฎ ระเบียบ ข้อบังคับ กฎหมาย : Compliance Risk)

จากนโยบายรัฐในการปฏิรูปสื่อ
และการประกาศใช้พระราชบัญญัติประกอบกิจการกระจายเสียงและกิจการโทรทัศน์ เมื่อวันที่ 5
มีนาคม 2551
ตลอดจนพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียงวิทยุโทรทัศน์
และกิจการโทรคมนาคม พ.ศ. 2553 เมื่อวันที่ 20 ธันวาคม 2553
ซึ่งมีผลให้คลื่นความถี่ต้องถูกนำมาจัดสรรใหม่ บมจ. อสมท
จึงมีความเสี่ยงที่อาจถูกลดจำนวนคลื่นความถี่ในการประกอบกิจการลง ขณะเดียวกัน ก็จะมีผลให้
บมจ. อสมท ถูกปรับเปลี่ยนสถานะจากเดิมที่เป็นผู้ให้สัมปทาน
มาเป็นผู้ประกอบการรายหนึ่งที่ต้องแข่งขันกับผู้ประกอบการภาคเอกชน
โดยต้องขอรับใบอนุญาตประกอบกิจการทางธุรกิจที่ต้องเสียค่าธรรมเนียมใบอนุญาตประกอบกิจการ
และใบอนุญาตใช้คลื่นความถี่ รวมถึงต้องนำส่งเงินรายปีเข้ากองทุนไม่เกินร้อยละ 2
ของรายได้จากการโฆษณาทั้งทางตรงและทางอ้อม อย่างไรก็ตาม
ผลกระทบดังกล่าวยังคงไม่มีความชัดเจนแน่นอนจนกว่าจะมีการจัดตั้งคณะกรรมการกิจการกระจายเสียง
กิจการโทรทัศน์ และกิจการโทรคมนาคมแห่งชาติ (กสทช.) และการจัดทำแผนแม่บท
ตลอดจนกำหนดหลักเกณฑ์เพื่อใช้บังคับขึ้น ประเด็นดังกล่าวนี้ยังคงนับเป็นภาระความเสี่ยงที่ บมจ.
อสมท ต้องเตรียมการรองรับต่อไป

ทั้งนี้ บมจ. อสมท ได้ให้ความสำคัญอย่างยิ่งในการดำเนินการเพื่อรองรับความเสี่ยงดังกล่าว
ซึ่งสะท้อนได้จากการเข้าไปมีส่วนร่วมในการชี้แจงแก่คณะกรรมาธิการวิสามัญพิจารณาร่างพระราชบัญญัติองค์กรจัดสรรคลื่นความถี่ฯ
ซึ่งท้ายที่สุดได้ข้อสรุปในการตัดมาตรา 77 วรรค 2 การนำส่งรายได้จากสัมปทานครึ่งหนึ่งให้แก่
กสทช. ออกจากร่างพระราชบัญญัติองค์กรจัดสรรคลื่นความถี่ฯ นอกจากนี้ บมจ. อสมท
ยังได้มีการติดตามข้อกำหนดของพระราชบัญญัติฯ อย่างใกล้ชิด
เพื่อให้สามารถกำหนดแนวทางรองรับได้อย่างทันท่วงที
โดยการจ้างสถาบันวิจัยเพื่อการพัฒนาประเทศไทย (ทีดีอาร์ไอ) ทำการศึกษาผลกระทบของร่าง
พระราชบัญญัติองค์กรจัดสรรคลื่นความถี่ฯ ที่มีต่อ บมจ. อสมท
รวมทั้งมีการจัดตั้งคณะกรรมการเตรียมการรองรับการบังคับใช้กฎหมายว่าด้วยองค์กรจัดสรรคลื่นความถี่ฯ
ขึ้น เพื่อติดตามความคืบหน้า จัดทำแผน และแนวทางรองรับ
เตรียมความพร้อมในการดำเนินการต่างๆ เพื่อดำเนินธุรกิจเรื่องคลื่นความถี่ เรื่องค่าใช้จ่าย
และยื่นขอใบอนุญาต

3.  ความเสี่ยงจากผลประกอบการอาจไม่เป็นไปตามเป้าหมาย (ความเสี่ยงด้านการเงิน:
    Financial Risk)

จากสถานการณ์ปัจจุบันและแนวโน้มในอนาคตที่ผู้ประกอบการธุรกิจสื่อยังคงต้องเผชิญกับหลากหลายปัจจัยแวดล้อม
ซึ่งอาจส่งผลกระทบรุนแรงต่อการดำเนินงานและผลประกอบการของบริษัท ทั้งที่เป็นปัจจัยภายนอก
และปัจจัยภายใน อาทิ ภาวะการฟื้นตัวของเศรษฐกิจไทยที่จะเป็นลักษณะค่อยเป็นค่อยไป
ท่ามกลางปัจจัยเสี่ยงที่ยังคงต้องจับตามอง ทั้งประเด็นเสถียรภาพทางการเมือง
ความยั่งยืนของการฟื้นตัวของเศรษฐกิจโลก แนวโน้มราคาน้ำมัน และทิศทางการแข็งค่าของเงินบาท
ซึ่งจะส่งผลต่อการเติบโตของเม็ดเงินในอุตสาหกรรมโฆษณา
ภาวะการแข่งขันของผู้ประกอบธุรกิจสื่อที่รุนแรง การเปลี่ยนแปลงพฤติกรรมของผู้บริโภค
การเปลี่ยนแปลงทางด้านกฎหมาย
ทั้งการประกาศใช้พระราชบัญญัติประกอบกิจการกระจายเสียงและกิจการโทรทัศน์
และพระราชบัญญัติองค์กรจัดสรรคลื่นความถี่ฯ เป็นต้น ซึ่งเป็นปัจจัยความเสี่ยงที่อาจจะส่งผลให้
บมจ. อสมท ไม่สามารถสร้างผลประกอบการให้เป็นไปตามเป้าหมายที่กำหนดไว้ได้
และอาจส่งผลกระทบต่อเงินปันผล ความเชื่อมั่นของนักลงทุน และราคาหุ้นที่อาจลดลงได้ในที่สุด

ดังนั้น เพื่อให้ บมจ. อสมท สามารถดำเนินงานให้ผลประกอบการเป็นไปตามเป้าหมายที่กำหนดไว้
จึงได้มีการบริหารจัดการ เพื่อลดความเสี่ยงหรือผลกระทบดังกล่าวที่จะเกิดขึ้น
ทั้งในส่วนของการปรับเนื้อหาสาระ (Content) ของรายการต่างๆ
ให้ตรงกับกลุ่มเป้าหมายและความต้องการของลูกค้า
ด้วยการจัดหาและผลิตรายการที่มีคุณภาพทั้งในและต่างประเทศ มีการวิจัย วิเคราะห์รายการ
ศึกษาพฤติกรรมผู้ชม ผู้ฟัง และคู่แข่ง รวมทั้งการพัฒนาเทคนิคการนำเสนอข่าว เป็นต้น
สำหรับในส่วนของประสิทธิภาพการขาย
มีการพัฒนาการตลาดและกลยุทธ์การขายเพื่อสร้างความคุ้มค่า
และสอดคล้องกับความต้องการของลูกค้า ผู้ซื้อโฆษณามากขึ้น การ Synergy สื่อต่างๆ ที่ บมจ.
อสมท มีอยู่เข้าด้วยกัน การจัดกิจกรรมให้เข้าถึงกลุ่มผู้ชม ผู้ฟัง
การรุกเข้าสู่ตลาดใหม่โดยเฉพาะทีวีดาวเทียม
รวมทั้งการปรับองค์กรให้มีความคล่องตัวในการดำเนินธุรกิจมากขึ้น เสริมบุคลากรมืออาชีพ อาทิ
ในส่วนของผู้ประกาศข่าว ตลอดจนการขยายรูปแบบธุรกิจ การพัฒนาธุรกิจใหม่ๆให้เกิดขึ้น
ซึ่งจะสามารถช่วยเสริมสร้างประสิทธิภาพการหารายได้ให้เพิ่มสูงขึ้น

ขณะเดียวกัน บมจ. อสมท ยังคงให้ความสำคัญกับการบริหารจัดการค่าใช้จ่ายด้วยเช่นกัน
โดยนอกจากแนวทางในการกำหนดศูนย์ EVM (Economic Value Management)
ที่จะต้องมีการจัดสรรต้นทุนระหว่างหน่วยงานภายในด้วยกัน
ซึ่งช่วยสะท้อนให้เห็นได้ถึงต้นทุนในการดำเนินงานที่แท้จริงของแต่ละหน่วยงานแล้ว โดย บมจ.
อสมท ได้จัดทำแผนการลดค่าใช้จ่าย ปี 2553 เพื่อช่วยเพิ่มประสิทธิภาพในการบริหารต้นทุน
และเสริมสร้างขีดความสามารถในการแข่งขันในระยะยาวขององค์กร

4.  ความเสี่ยงจากระบบเทคโนโลยีสารสนเทศที่ยังไม่สามารถตอบสนองได้อย่างมีประสิทธิภาพ
    (ความเสี่ยงด้านการดำเนินงาน : Operational Risk)

บมจ. อสมท
เห็นถึงความจำเป็นในการพัฒนาเทคโนโลยีสารสนเทศขององค์กรให้สามารถสนับสนุนการดำเนินงาน
และเพิ่มขีดความสามารถเพื่อรองรับการแข่งขันในอนาคต ดังนั้น
จึงมีมาตรการบริหารจัดการความเสี่ยงในเรื่องดังกล่าวอย่างต่อเนื่อง
ด้วยการปรับปรุงและพัฒนาเทคโนโลยีสารสนเทศ
ทั้งในส่วนของปัจจัยพื้นฐานด้านเทคโนโลยีสารสนเทศ (ICT Infrastructure)
ให้มีความพร้อมในการรองรับระบบสารสนเทศ เพื่อสนับสนุนระบบงานต่างๆ
ที่จะเกิดขึ้นจากการขยายงานและธุรกิจใหม่ในอนาคตได้อย่างมีประสิทธิภาพ การนำเอาระบบ
Enterprise Resource Planning: ERP มาใช้
เพื่อปรับปรุงระบบเทคโนโลยีสารสนเทศทางการบริหารและการจัดการในด้านต่างๆ ของ บมจ.
อสมท ให้เกิดประสิทธิภาพยิ่งขึ้น สามารถสนับสนุนข้อมูลเพื่อการตัดสินใจในด้านการบริหาร
ตลอดจนการดำเนินการเพื่อเสริมสร้างให้ระบบสารสนเทศมีความมั่นคงและปลอดภัยมากขึ้น

5.  ความเสี่ยงจากระบบบริหารทรัพยากรมนุษย์ที่ยังต้องปรับปรุงเพื่อให้สามารถสนับสนุนแผนดำเนินธุรกิจขององค์กร
    (ความเสี่ยงด้านการดำเนินงาน : Operational Risk)

การดำเนินธุรกิจภายใต้ภาวะแวดล้อมที่มีการแข่งขันสูง
จึงจำเป็นอย่างยิ่งในการเตรียมความพร้อมให้แก่บุคลากร
เพื่อเป็นกลไกสำคัญในการขับเคลื่อนองค์กรไปสู่เป้าหมายที่กำหนดไว้
โดยพัฒนาทั้งในส่วนของระบบในการบริหารทรัพยากรบุคคล (HR Management)
และระบบในการพัฒนาทรัพยากรบุคคล
(HR Development) ให้มีความสมบูรณ์ยิ่งขึ้น

โดยในปี 2553 บมจ. อสมท
ยังคงเน้นให้ความสำคัญอย่างต่อเนื่องต่อการพิจารณาประเมินผลโดยมุ่งเน้นผลสัมฤทธิ์ของงาน
การถ่ายทอดเป้าหมายองค์กรลงสู่ระดับสายงานและฝ่าย รวมทั้งมีแนวทาง
ในการพัฒนาการผูกโยง KPI กับระบบการให้ผลตอบแทน
ตลอดจนการประเมินผลและปรับปรุงโครงสร้างองค์กร
การพัฒนาทักษะบุคลากรให้มีความเหมาะสมและสอดคล้องกับแนวทางการทำธุรกิจมากยิ่งขึ้น
นอกจากนี้
ยังให้ความสำคัญกับการเตรียมการหาผู้สืบทอดตำแหน่งทดแทนผู้บริหารระดับสูงที่จะเกษียณในอีก 1-3
ปีข้างหน้า และส่วนที่ต้องดำเนินการเตรียมบุคลากรรองรับโครงการ Early Retirement
เพื่อรองรับการขาดช่วง หรือขาดแคลนผู้บริหารในอนาคต
ขณะเดียวกันได้มีการพัฒนาขีดความสามารถ (Competency) ให้แก่บุคลากรในองค์กรอย่างต่อเนื่อง
ทั้งในด้าน Core Competency, Functional Competency และ Managerial Competency
เพื่อเสริมสร้างศักยภาพของบุคลากรให้สามารถแข่งขันได้ในเชิงธุรกิจมากยิ่งขึ้น
ตลอดจนการจัดทำระบบการบริหารจัดการองค์ความรู้ (Knowledge Management: KM)
เพื่อเป็นพื้นฐานในการก้าวไปสู่การเป็นองค์กรแห่งการเรียนรู้ (Learning Organization)
เพื่อสร้างมูลค่าเพิ่มให้แก่องค์กรในระยะยาวอย่างยั่งยืนต่อไป